《游灵隐寺》
宋代·程公许

夙好在岩壑，强持缚缨簪。野性当奈何，惝恍如惊麇。

京华百万家，𧥄𧥄瓦叠鳞。海气荡烦暑，作威凌轹人。

湖山招我来，九里松风清。稽首灵鹫山，西瞻目若营。

云何一峰碧，飞来如羽轻。俗见囿畛域，达观渺沙尘。

不见毗耶离，示病老净名。古掌断世界，犹如陶家轮。

竺慧去不返，雪猿呼莫闻。斯言谁与證，万壑空烟云。

老禅法龙象，谈麈纷纵横。萍蓬万里外，缱绻犹乡情。

斋盂乳铺玉，茗椀花糁琼。两腋扶清风，取意岩壑行。

冷泉掬清泚，五峰凌峥嵘。真赏味无味，内观湛空明。

可能一枝筇，云水自由身。永愧隐峰老，勇决拂衣巾。

作者简介：程公许（？—1251），字季与，一字希颖，号沧州。南宋眉州眉山（今属四川）人，一说叙州宣化（今四川宜宾西北）人。嘉定进士。历官著作郎、起居郎，数论劾史嵩之。后迁中书舍人，进礼部侍郎，又论劾郑清之。屡遭排挤，官终权刑部尚书。有文才，今存《沧州尘缶编》。